Philippe, par la grâce de Dieu, roi de France, au bailli de Sens, et à tous nos autres justiciers ou à leurs lieutenants, salut. Nous avons entendu par la griefve complainte de nos amez et féaulx doyen et chapitre d’Auxerre que jaçoit que Pierre de S. Gervais, demourant à Auxerre, soit procréé et issue des bourgeois et bourgeoises desdiz complaignans, leurs justiciables et subgiez, et avec ce soient en possession et saisine de tailler et expletter ledit Pierre comme les autres bourgeois, néanmoins ledit Pierre, sous l’ombre de ce que avons déclaré et voulu de notre grâce espéciale le devant dit Pierre estre noble ceu toutes voyes des choses dessusdites, et pour ce qu’il nous a donné à entendre que il estoit atrait de nobles, contredit et refusé induement payer aux dessusdits complaignans leurs redevances réales et personelles, en leur grand grief, préjudice et dommage, si comme il dient; pourquoy nous, qui ne voulons que notre dite grâce face préjudice à aucun, vous mandons à chacun de vous, pour tant comme à lui appartendra, que se appellez ceulx qui sont à appeler, il vous appert estre ainsi, si vous n’empeschiez et souffriez en aucune manière lesdiz complaignans estre empeschié qu’il ne contraignent ou facent contraindre duement ledit Pierre à leur payer leursdites redevances réales et personelles toutefois qu’il en sera défaillant, non contestant ladite grâce et lettres subreptices empetrées ou à empétrer au contraire. Donné à Paris le dernier jour d’aoust, l’an de grâce M CCC XLI. Par le roy à la relation de messieurs P. de Villain et H. de Malestret. Signé, Porly.